**Iepirkuma komisijas 2016.gada 1.aprīļa komisijas sēdē sniegtās**

**atbildes uz ieinteresētā piegādātāja uzdotajiem jautājumiem par**

**atklāta konkursa “Videonovērošanas sistēmas modernizācija”, ID Nr. PSKUS 2016/52**

**nolikumu**

***1.jautājums:***

Kvalifikācijas prasības punkti 4.14., 4.16. un 4.22. cik pamatotas ir šīs prasības, ja Pretendentam ir pieejams valsts sertificēts speciālists telekomunikāciju sistēmu un tīklu projektēšanas, būvdarbu vadīšana un būvuzraudzības sertifikāts, kas atbilst visiem punktiem to skaitā 4.20. Vai šāda speciālista sertifikāta kopija būs pietiekoša prasību izpildei?

***Atbilde:***

Atklāta konkursa „Videonovērošanas sistēmas modernizācija”, Nr. PSKUS 2016/52 (turpmāk – Konkurss), iepirkuma priekšmets ir videonovērošanas sistēmas modernizācija, kur iepirkuma līguma ietvaros tiek veikta nepieciešamo iekārtu piegāde un uzstādīšana saskaņā ar tehniskās specifikācijas (Nolikuma 1.pielikums) prasībām.

Lai pārliecinātos par pretendenta tehniskajām un profesionālajām spējām nodrošināt iepirkuma līguma izpildi, tai skaitā, par līguma izpildē iesaistīto speciālistu kvalifikāciju, pasūtītājs atbilstoši Publisko iepirkumu likuma (turpmāk – PIL) 42.panta otrajai daļai nolikumā izvirza prasības, lai pārliecinātos par pretendenta profesionālajām un tehniskajām spējām veikt līguma izpildei nepieciešamos darbus.

Saskaņā ar PIL 37.panta otro daļu pasūtītājam ir tiesības noteikt prasību minimālo līmeni atbilstoši PIL 42.panta prasībām. Ņemot vērā minēto un iepirkuma priekšmeta sarežģīto raksturu, kvantitāti un svarīguma pakāpi, pasūtītājs pretendenta līguma izpildē piesaistītajam personālam nolikumā ir izvirzījis objektīvi pamatotas un samērīgas prasības, lai pārliecinātos par pretendenta spēju nodrošināt līguma izpildi atbilstoši prasībām.

Ieinteresētā piegādātāja minētie nolikuma punkti paredz piesaistīt līguma izpildē šādus speciālistus: 4.14. (arī 3.14.) - datortīkla ārējā perimetra datortīkla aizsardzības speciālistu; 4.16. (arī 3.16.) - lokālo datortīklu ierīkošanas speciālistu; 4.22. (arī 3.22.) - strukturēto kabeļu sistēmu izbūves darbu speciālistu. Savukārt, nolikuma 4.20.punkts (arī 3.20) paredz piesaistīt līguma izpildei telekomunikāciju sistēmu un tīklu projektētāju, kuram ir spēkā esošs būvprakses sertifikāts elektronisko sakaru sistēmu un tīklu projektēšanā.

Ņemot vērā atšķirīgo speciālistiem nepieciešamo kvalifikāciju, nolikuma 4.14., 4.16., 4.22.punktos noteikto speciālistu kvalifikācijas prasību apliecināšana ar 4.20.punktā noteiktā sertifikāta kopijas iesniegšanu nav pietiekama.

Iepirkuma līguma izpildes ietvaros liela daļa kabeļu instalācijas jāveic ārpus telpām, kā arī jānodrošina profesionāls risinājums teritorijas perimetra novērošanai. Iespējams, būs nepieciešams veidot kabeļu gaisa līnijas vai apakšzemes līnijas. Pasūtītājam jābūt pārliecinātam par projektēšanas un uzstādīšanas darbu atbilstību būvnormatīviem, ražotāja rekomendācijām, labajai praksei un vispārpieņemtajiem principiem. Ņemot vērā minēto, līguma izpilde jānodrošina normatīvajiem tiesību aktiem, kvalitatīvi un noteiktajos termiņos.

Vienlaikus vēršam uzmanību uz to, ka nolikumā nav ierobežots speciālista lomu skaits vienam speciālistam, tāpat pretendents var balstīties uz citu uzņēmēju iespējām, ja tas ir nepieciešams konkrētā līguma izpildei atbilstoši PIL nosacījumiem.

***2. jautājums:***

Kvalifikācijas prasības punkts 4.15. cik pamatota prasība nepatraukta barošanas avota (UPS) sertificēta speciālista sertifikāta kopijas nepieciešamība, uzstādot standarta aprīkojumu neapkalpojamiem rezerves barošanas blokiem?

***Atbilde:***

Kā jau minēts atbildē uz 1.jautājumu – ņemot vērā iepirkuma priekšmeta sarežģīto raksturu, kvantitāti un svarīguma pakāpi, pasūtītājs pretendenta līguma izpildē piesaistītajam personālam nolikumā ir izvirzījis objektīvi pamatotas un samērīgas prasības. Ņemot vērā minēto, līguma izpildes ietvaros ir jānodrošina nepatrauktās barošanas avotu (turpmāk - UPS) iekļaušanu kopējā risinājuma projektā un UPS uzstādīšanas darbu atbilstību ražotāja rekomendācijām, labajai praksei un vispārpieņemtajiem principiem. Vienlaikus vēršam uzmanību uz to, ka nolikumā nav ierobežots speciālista lomu skaits vienam speciālistam, tāpat pretendents var balstīties uz citu uzņēmēju iespējām, ja tas ir nepieciešams konkrētā līguma izpildei atbilstoši PIL nosacījumiem

***3.Jautājums:***

Kvalifikācijas prasības punkts 4.17. cik pamatota ir prasība šī speciālista sertifikāta kopijai, ja ir pieejami šērveida pacēlāji, kur nav fiziska operatora un pacēlāju kontrolē paši sertificēti augstkāpēji? Kādi ir plānoti darbi augstumā, cik augstu?

***Atbilde:***

Skaidrojam, ka nolikumā 4.17.punkta prasība iekļauta, pamatojoties uz Darba aizsardzības likumu, Ministru kabineta noteikumiem Nr.526 „Darba aizsardzības prasības, lietojot darba aprīkojumu”, Ministru kabineta noteikumiem Nr.137 „Cilvēku celšanai paredzēto pacēlāju tehniskās uzraudzības kārtība” (turpmāk – MK noteikumi Nr. 137). MK noteikumu Nr. 137 17.punktā ir noteikts: „Pacēlāja valdītājs nodrošina, ka pacēlāju lieto un vada persona (turpmāk – pacēlāja operators), kas attiecīgi apmācīta un apguvusi attiecīgās konstrukcijas (saskaņā ar šo noteikumu 3.punktā minēto klasifikāciju) pacēlāju drošu lietošanu, ievērojot arī konkrētā pacēlāja ražotāja norādījumus, un *attiecīgā apmācība ir dokumentāri apliecināta*." Ņemot vērā normatīvajos tiesību aktos noteikto, lai izvairītos no nelaimes gadījumiem, ar pacelšanas tehniku, kas paredzēta cilvēku pacelšanai, ir tiesīgi strādāt speciālisti, kuri ir apmācīti un sertificēti darbam ar attiecīgo tehniku neatkarīgi no tās veida un konstrukcijas.

Kameru montāžas augstums dažādām kamerām var atšķirties atkarībā no to novietojuma. Plānotais kameru montāžas augstums ir līdz 10 metriem, atsevišķu kameru montāža paredzēta grūti pieejamās vietās un pie brīvi stāvošiem stabiem.

Tāpat vēlreiz vēršam uzmanību uz to, ka nolikumā nav ierobežots speciālista lomu skaits vienam speciālistam, tāpat pretendents var balstīties uz citu uzņēmēju iespējām, ja tas ir nepieciešams konkrētā līguma izpildei atbilstoši PIL nosacījumiem.